## Presuda Visokog upravnog suda Republike Hrvatske broj: Usoz-117/201-15 od 12. lipnja 2013.

### NN 89/2013 (10.7.2013.), Presuda Visokog upravnog suda Republike Hrvatske broj: Usoz-117/201-15 od 12. lipnja 2013.

89 10.07.2013 Presuda Visokog upravnog suda Republike Hrvatske broj: Usoz-117/201-15 od 12. lipnja 2013.

VISOKI UPRAVNI SUD REPUBLIKE HRVATSKE

1968

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović, predsjednice vijeća, Jasminke Jenjić, Ane Berlengi Fellner, mr. sc. Inge Vezmar Barlek i Blanše Turić, članica vijeća, uz sudjelovanje sudskog savjetnika Juraja Dujam, zapisničara, u postupku ocjene zakonitosti općeg akta pokrenutom po zahtjevu dr. sc. Roberta Kolundžića dr. med. iz Zagreba, Dr. Franje Dursta 34, kojeg zastupa Tomislav Valičević, odvjetnik iz Zagreba, Mesnička 15a, na sjednici održanoj 12. lipnja 2013.

presudio je

Zahtjev se usvaja.

Ukida se Pravilnik o uvjetima i postupku izbora u zvanje Medicinskog fakulteta – pročišćeni tekst, koji je objavljen na oglasnoj ploči Fakulteta 5. veljače 2007.

Obrazloženje

Dr. sc. Robert Kolundžić doktor med. iz Zagreba podnio je Ustavnom sudu Republike Hrvatske temeljem odredbe članka 38. Ustavnog zakona o Ustavnom sudu Republike Hrvatske (»Narodne novine«, broj 49/02. – pročišćeni tekst) 21. srpnja 2010. godine prijedlog za pokretanje postupka za ocjenu ustavnosti i zakonitosti Pravilnika Medicinskog fakulteta o postupku izbora u zvanja – pročišćeni tekst koji je stupio na snagu 13. veljače 2007. godine, objavljenog na oglasnoj ploči Medicinskog fakulteta 5. veljače 2007. godine.

Rješenjem Ustavnog suda Republike Hrvatske broj U-II-3777/2010 od 5. ožujka 2012. navedeni predmet dostavljen je ovom Sudu na nadležno postupanje.

Podnositelj (u svom prijedlogu) smatra da je navedeni Pravilnik u cijelosti u suprotnosti sa Statutom Sveučilišta u Zagrebu, broj: 01723/1-2005 od 25. veljače 2005. godine. Ističe da je odredbom članka 38. stavak 3. Statuta Sveučilišta u Zagrebu propisano da Senat Sveučilišta daje na osnovi mišljenja Odbora za statutarna pitanja suglasnost na Statute odnosno Pravilnike sastavnica, koji bez te suglasnosti ne mogu stupiti na snagu. Dodatno je određeno da Statut, odnosno opći akti sastavnica ne smiju biti u suprotnosti sa Statutom. Ističe da su spornim Pravilnikom propisani dodatni uvjeti u postupku izbora u zvanje pa je isti sukladno odredbi članka 38. stavak 3., a u vezi s člankom 82. stavak 2. točke 3. Statuta Sveučilišta trebao je proći statutom propisanu proceduru. Navodi da su dodatni uvjeti propisani člankom 7. Pravilnika. Smatra da je dodatni uvjet propisan odredbom članka 7. točke 2. alineje 1. Pravilnika Medicinskog fakulteta, koja glasi: – »da je u suradničkom ili nastavnom zvanju, uključujući i status znanstvenog novaka, računajući razdoblje od 5 godina prije datuma pokretanja izbora, sudjelovao u izvođenju nastave na nekom visokom učilištu od barem devedeset (90) norma sati. Iznimno se u zvanje naslovnog docenta može birati, na prijedlog nadležne katedre, odnosno vijeća predmeta i Odbora, uz suglasnost dekana i odluke Fakultetskog vijeća, osoba koje je izvela najmanje devedeset (90) norma sati nastave na Sveučilištu bez prethodnog izbora u zvanje. Pri izboru osoba na razvojno radno mjesto docenta vrijedi iznimka utvrđena za izbor u zvanje naslovnog docenta«.

Podnositelj smatra da je navedena odredba u suprotnosti s člankom 93. stavkom 1. Zakona o znanstvenoj djelatnosti i visokom obrazovanju (»Narodne novine«, broj 123/03., 198/03., 105/04., 174/04., 2/07. i 45/09.) i odredbi točke 3. Odluke Rektorskog zbora o nužnim uvjetima za ocjenu nastavne i stručne djelatnosti u postupku izbora u znanstveno zvanje (»Narodne novine«, broj 106/06.).

Podnositelj smatra da je normativni sadržaj Pravilnika u suprotnosti sa Zakonom o znanstveno djelatnosti i visokom obrazovanju, Odlukom Rektorskog zbora o nužnim uvjetima za ocjenu nastavne i stručne djelatnosti u postupku izbora u znanstveno nastavno zvanje i Statutu Sveučilišta budući da nije podnesena na suglasnost Senatu Sveučilišta u Zagrebu, te stoga predlaže da se navedeni Pravilnik Medicinskog fakulteta o uvjetima i postupku izbora u zvanje poništi.

Odgovarajućom primjenom odredbe članka 32. Zakona o upravnim sporovima (»Narodne novine«, broj 20/10. i 143/12.) Sud je pozvao Medicinski fakultet Sveučilišta u Zagrebu kao donositelja Pravilnika, da se očituje na navode zahtjeva.

Podneskom od 16. travnja 2013. dekan Medicinskog fakulteta Sveučilišta u Zagrebu prof. dr. sc. Davor Miličić dostavio je očitovanje na podneseni zahtjev i istakao da se ne radi o općem aktu kojim se rješavaju predmeti na temelju javnih ovlasti ili u obavljanju javne službe, te da stoga Visoki upravni sud nije nadležan za rješavanje prijedloga za ocjenu suglasnosti Pravilnika o uvjetima i postupku izbora u zvanja s zakonom. Ističe da podnositelj nije ovlašten niti u ovom niti u bilo kojem drugom postupku pobijati odredbe Pravilnika kao općeg akta Medicinskog fakulteta Sveučilišta u Zagrebu. Prema mišljenju Odbora za statutarna pitanja Sveučilišta u Zagrebu u članku 21. stavak 1. točka 14. Statuta Sveučilišta u Zagrebu se navodi da Senat na temelju prethodnog mišljenja Odbora za statutarna pitanja daje suglasnost na statute sastavnica, a ovdje se ne navode pravilnici. Ističe da podnositelj zahtjeva neosnovano prigovara da Medicinski fakultet Sveučilišta u Zagrebu nije smio sukladno odredbama Pravilnika o uvjetima i postupku izbora u zvanje propisati dodatne uvjete za izbor. Navodi da je Visoki upravni sud Republike Hrvatske po zahtjevu za zaštitu ustavom zajamčenog prava i slobode čovjeka i građanina i tužbe podnositelja u vezi s njegovim izborom u zvanje i na radno mjesto donio rješenje broj: Zpa-23/2010 od 30. kolovoza 2011. godine kojim je odbacio zahtjev tužitelja, te rješenje Us-12548/2011 kojim je odbacio tužbu podnositelja. S obzirom na navedeno predlaže da se zahtjev podnositelja odbaci kao nedopušten.

Zahtjev je osnovan.

Uvidom u Pravilnik o uvjetima i postupku izbora u zvanja kojega u cijelosti osporava podnositelj zahtjeva vidljivo je da je na temelju članka 154. Statuta Sveučilišta u Zagrebu Medicinskog fakulteta, dekan fakulteta utvrdio dana 16. siječnja 2007. godine pročišćeni tekst Pravilnika o uvjetima i postupku izbora u zvanja.

Pročišćeni tekst Pravilnika o uvjetima i postupku izbora zvanja obuhvaća: tekst Pravilnika o uvjetima i postupku izbora u zvanja broj: 02-61/15-2005 od 20. prosinca 2005. godine i Odluku o izmjenama i dopunama Pravilnika o uvjetima i postupku izbora u zvanja broj: 02-61/12-2006 od 12. prosinca 2006. godine.

Navedeni Pravilnik je na snazi i sukladno članku 55. Zakona o ustanovama (»Narodne novine«, broj 76/93., 29/97., 47/99. i 35/08.) objavljen je na oglasnoj ploči Fakulteta dana 5. veljače 2007. godine.

Sukladno odredbi članka 43. navedenog Pravilnika, stupio je na snagu 8 dana od dana objave na oglasnoj ploči Fakulteta, dana 13. veljače 2007. godine.

Odredbom članka 42. navedenog Pravilnika propisano je da danom stupanja na snagu ovog pročišćenog teksta Pravilnika prestaje vrijediti: – Pravilnik o uvjetima i postupku izbora u zvanja broj: 02-70/48-2001 od 5. travnja 2001. godine,

– Pravilnik o uvjetima mjerilima i postupku izbora znanstvenih novaka broj: 01-70/124-2001 od 24. travnja 2002. godine,

– Pravilnik o uvjetima i postupku izbora u zvanje broj: 02-61/15-2005 od 21. prosinca 2005. godine.

Dakle, u trenutku pokretanja ovog postupka na snazi je jedino pročišćeni tekst Pravilnika o uvjetima i postupku izbora u zvanje koje je stupilo na snagu 13. veljače 2007. godine, koji tekst obuhvaća tekst Pravilnika od 20. prosinca 2005. i Odluku o izmjenama i dopunama Pravilnika o uvjetima i postupku izbora u zvanje od 12. prosinca 2006.

Prema ocjeni ovoga Suda navedeni Pravilnik nije donesen u postupku propisanom Statutom Sveučilišta u Zagrebu koji Statut je Senat Sveučilišta u Zagrebu donio 25. veljače 2005. godine temeljem, članka 59. Zakona o znanstvenoj djelatnosti i visokom obrazovanju (dalje: Statut).

Odredbom članka 2. stavka 1. Statuta propisano je da je Sveučilište u Zagrebu pravna osoba sa statusom javne ustanove. Odredbom članka 38. stavka 1. Statuta propisano je da su sastavnice Sveučilišta između ostalog i fakulteti. Dakle, nesporno je da je Medicinski fakultet sastavnica Sveučilišta.

Člankom 38. stavkom 3. Statuta propisano je da Senat Sveučilišta daje na osnovu mišljenja Odbora za statutarna pitanja suglasnost na statute odnosno pravilnike sastavnica, koji bez te suglasnosti ne mogu stupiti na pravnu snagu. Statuti, odnosno opći akti sastavnica ne smiju biti u suprotnost s ovim Statutom.

Kako je nesporno da Senat Sveučilišta na osnovi mišljenja Odbora za statutarna pitanja nije dao suglasnost na sporni Pravilnik, navedeni Pravilnik nije mogao stupiti na pravnu snagu bez suglasnosti Senata Sveučilišta.

Odredbom članka 86. stavka 3. Zakona o upravnim sporovima propisano je da će sud presudom ukinuti opći akt, ili pojedine njegove odredbe, ako utvrdi da nije suglasan sa zakonom ili statutom javnopravnog tijela.

Kako je u postupku utvrđeno da je sporni Pravilnik donesen bez suglasnosti Senata Sveučilišta navedeni Pravilnik nije donesen sukladno članku 38. stavku 3. Statuta Sveučilišta, te bez propisane suglasnosti nije mogao ni stupiti na pravnu snagu, pa ga je stoga temeljem odredbe članka 86. stavka 3. Zakona o upravnim sporovima trebalo ukinuti.

Što se tiče navoda iz očitovanja dekana Medicinskog fakulteta Sveučilišta u Zagrebu da prema članku 21. stavku 1. točka 14. Statuta, Senat Sveučilišta daje suglasnost samo na Statute sveučilišta, a ne i na pravilnik navedeno nije točno, budući da je odredbom članka 21. stavka 1. točke 28. Statuta propisano da Senat obavlja i druge poslove u skladu sa zakonom, Statutom i općim aktima Sveučilišta, a Statutom je propisano (odredbom članka 38. stavak 3.) da Senat daje suglasnost i na pravilnike sastavnica.

Objava ove presude temelji se na odredbi članka 86. stavka 4. Zakona o upravnim sporovima, prema kojoj odredbi ukinuti opći akt prestaje važiti, odnosno ukinute odredbe općeg akta prestaju važiti, danom objave presude Visokog upravnog suda u »Narodnim novinama«.

Broj: Usoz-117/2012-15

Zagreb, 12. lipnja 2013.

Predsjednica vijeća
Ljiljana Karlovčan-Đurović, v. r.

Presuda, NN 89/2013-1968